B. Bugár, podpredseda NR SR: (2001-11-07):
Pristúpime teraz k druhému čítaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov . Návrh zákona ste dostali pred prvým čítaním ako tlač 1025 a spoločnú správu výborov schválenú gestorským výborom máte v tlači 1025a. Za skupinu poslancov návrh zákona odôvodní poslanec Peter Tatár. Pán poslanec, máte slovo. P. Tatár, poslanec: Vážený pán predsedajúci, vážené dámy, vážení páni, dovoľte mi v druhom čítaní predložiť návrh na novelu zákona o dani z dedičstva, z darovania a z prechodu a prevodu nehnuteľností, ktorá má dva základné ciele. Jeden je zjednodušenie a zníženie všetkých týchto daní a zároveň zmena z dnešného progresívneho zdanenia, z progresívnych sadzieb na sadzby lineárne. Zostávajú naďalej všetky tri skupiny daňovníkov, teda najbližší príbuzní, vzdialení príbuzní a cudzie osoby. Navrhujeme, aby pre najbližších príbuzných s výnimkou dane z dedičstva, ktorú sme zrušili, boli pri týchto daniach, teda dani z darovania a z prevodu a prechodu nehnuteľností, sadzby 1-percentné, pri vzdialených príbuzných, aby pri všetkých troch daniach, z darovania, z dedičstva a z prevodu a prechodu nehnuteľností, boli dane 2-percentné a v tretej skupine, teda pre cudzie osoby, pri všetkých troch daniach 4-percentné. Druhý zámer zákona je, aby sme vylúčili z § 18 ods. 2 druhú časť vety, ktorá najčastejšie umožňovala obchádzať daň pri prevode a prechode nehnuteľností, pretože oslobodzovala od dane takú nehnuteľnosť, ktorá je predávaná ako súčasť právnickej osoby, teda ako súčasť spol. s r. o. alebo akciovej spoločnosti. Zároveň navrhujeme, aby na druhej strane od dane boli oslobodené tie nehnuteľnosti, ktoré nadobúda ako prvý nadobúdateľ v bytových domoch buď ich vlastník, alebo niekto, kto ich bude ako prvý nadobúdateľ hromadne prenajímať. To má znížiť cenu novopostavených bytov. To je zmysel. Teraz krátke odôvodnenie. Myslíme si, že treba upozorniť, že všetky tieto majetky, ktoré sú tu zdaňované, už raz pri ich nadobudnutí zdanené boli. Všetky tieto majetky už zdanené boli, a to daňou z príjmu. A toto sú teda transakčné dane, čiže pri zmene ich vlastníctva. Buď medzi najbližšími a vzdialenými príbuznými, alebo smerom k cudzím osobám. Druhá vec je, že ak sa argumentovalo najmä pri dani z dedičstva, a to je argument, ktorý ešte stále sa niektorí pokúšajú presadzovať, že musíme postihovať v druhej generácii nejaké nespravodlivosti, ktoré boli napáchané v prvej generácii. Teda ak otec nadobudol niečo nečestne, tak ho poriadne musíme zdaniť, aby to na syna len tak ľahko neprešlo. Tak to určite nie je správny argument, pretože len čo sa porušil v akejkoľvek generácii či pri akomkoľvek vlastníkovi zákon, no tak treba stíhať tohto človeka, túto generáciu a neprenášať to jednoducho do budúcnosti. Ešte k tomu, že navrhujeme, aby boli tieto dane nie progresívne. Pri daniach z prevodu a prechodu nehnuteľností je to celkom bežná prax. U nás sme zaviedli tú progresívnu sadzbu pri tých prvých dvoch daniach, ale tiež nie sú všetky krajiny na svete, kde to majú takto, takže nemáme nijaký problém presadzovať a obhajovať tento návrh. Teraz ako ďalšia vec, rád by som sa vyjadril k dosahom na rozpočet. Opriem sa len o minulý rok, lebo to sa každý rok veľmi podobne opakuje, aby tam nebolo veľa čísel. Vlastne minulý rok bolo spolu vybratých 1,6 mld. korún z týchto troch daní. Rozpočtovaných bolo 1,5 mld., čiže sa to zhruba o 8 % prekročilo. Vždy najväčšiu časť toho tvorí daň z prevodu a prechodu nehnuteľností a tá bola 1,37 mld. korún a daň z darovania bola 142 mil. a z dedičstva 104 mil. Pri znížení, zjednodušení a zmene z progresívnej dane na rovnomernú, na plochú daň pri dedičstve a darovaní očakávame mierne zníženie výberu, ale teda mierne zníženie z oných 140 a 104 mil., čiže o niekoľko desiatok miliónov, povedzme o 20, 25, 30 mil. korún spolu v súhrne. Ale na druhej strane tá najväčšia položka, daň z prevodu a prechodu nehnuteľností, kde sa vyberá 1,3 mld. ročne, sa po úprave na jednotnú sadzbu dane výrazne zvýši. Treba povedať aj prečo. Pretože dnes aj tým § 18 a inými spôsobmi, falošne nízkymi cenami v zmluvách a ďalšími a ďalšími spôsobmi sa vlastne daňová povinnosť obchádza. A veľmi veľa z týchto prevedených nehnuteľností vôbec nie je zdanených. Jednoducho ak sa tá daň zníži a paušalizuje, tak oveľa väčší počet, nechcem povedať, že 100 %, ale blízko k úplnému počtu tých prevoditeľov jednoducho nebude obchádzať daň, to znamená, že sa rozšíri daňová základňa, teda súhrn všetkých daňových základov, ktoré sú priznané. Daňová základňa sa rozšíri a z tohto hľadiska sa zvýši aj výber dane. Treba zopakovať, že na to je najlepší príklad zo susednej Českej republiky, kde úplne rovnaký zákon, lebo pôvodne tento zákon bol spoločným zákonom, analogickým aj pre Českú republiku. Oni ho zmenili pri prevode a prechode nehnuteľností a zaviedli 5-percentnú sadzbu dane úplne paušálnu. My navrhujeme 4-percentnú a v Českej republike to bolo urobené pred 7 rokmi a rok po zavedení jednotnej sadzby dane, čiže zrušení tej progresivity až do 20 %, vybrali v podstate o takmer miliardu korún viac a išli z trištvrte miliardy na skoro 1,6 mld. Presne to isté je možné očakávať aj v Slovenskej republike. Z toho vyplýva, že ak sa pri zjednodušení a znížení sadzby dane z dedičstva a z darovania môže očakávať o niekoľko desiatok miliónov nižší výber, tak sa môže o niekoľko stoviek miliónov očakávať vyšší výber pri dani z prevodu a prechodu nehnuteľností. Toľko na úvod k tomuto návrhu zákona s tým, že potom sa vyjadrím ešte aj k spoločnej správe, kde budeme súhlasiť s tými závermi, ktoré v spoločnej správe sú. Sú tam tri návrhy, dva s odporúčaním prijať, s tým vyslovíme súhlas, a jeden s odporúčaním neprijať, tam by sme naozaj naliehali, aby tento bod prijatý nebol. Prosím vás o podporu tohto zákona. Ďakujem.